
Tisztelt Képviselő-testület !
A hulladékgazdálkodási közszolgáltatást jelenleg városunkban a Jász-Nagykun-Szolnok Megyei Katasztrófavédelmi Igazgatóság kijelölése alapján az NHSZ Szolnok Közszolgáltató Nonprofit Kft (5000 Szolnok, József Attila u. 85.) (továbbiakban: Kft.) végzi, a szolgáltatás díját közvetlenül számlázta a lakosság felé a nem rendszeres hulladékszállítás szabályairól és az ennek során eljáró állami szervek kijelöléséről szóló 292/2013. (VII.26.) Korm. rendelet (továbbiakban: R.) 13. § (1) bekezdésének megfelelően. A R. 13. §. (1) bekezdése 2017. 01. 01-től hatályon kívül helyezésre került.
Önkormányzatunknak törvényi kötelezettsége a hulladékgazdálkodási közszolgáltatás szerződés útján való biztosítása, a hulladékról szóló 2012. évi CLXXXV. törvény (továbbiakban: Ht.) 33. § (1) bekezdése szerint, mely alapján elkezdtük 2016. év októberében a közbeszerzés előkészítését.
A R. változása következtében a közbeszerzésekről szóló 2015. évi CXLIII. törvény (továbbiakban: Kbt.)  9. § (1) bekezdés j) pontja szerint, „az 5. § (1) bekezdésében meghatározott ajánlatkérő szervezet másik ajánlatkérővel, vagy ajánlatkérőkkel kötött szerződésére, amelynek célja közfeladat teljesítésére, illetve közszolgáltatások nyújtására vagy közös közérdekű célok megvalósítására irányuló együttműködés kialakítása az ajánlatkérők között, ahol az ajánlatkérők együttműködéssel érintett tevékenységből származó éves nettó árbevételének legfeljebb 20 %-a származik a nyílt piacról; lehetősége van Önkormányzatunknak közbeszerzési eljárás lebonyolítása nélkül szerződést kötni a hulladékgazdálkodási közszolgáltatás végzésére.
Önkormányzatunk 159/2015. (VIII. 27.) számú határozatával csatlakozott a Szolnok Térségi Hulladékgazdálkodási Társuláshoz, mely Társulás vagyonának üzemeltetője a Kft.
A leírtak figyelembe vételével- jegyző asszony közreműködésével- tárgyalásokat folytattam a Kft. ügyvezetőivel a hulladékgazdálkodási közszolgáltatás szerződés útján való biztosítása érdekében, melynek eredményeként elkészült a szerződés tervezet. 
A Kbt. fent idézett rendelkezése tekintetében Önkormányzatunk egyáltalán nem rendelkezik ilyen bevétellel, a Kft.  nyilatkozata alapján a szerződéssel érintett tevékenység vonatkozásában éves nettó árbevételük  kevesebb mint 20 %-a származik a nyílt piacról.
A szerződés tervezet, valamint a nyilatkozat előterjesztésem mellékletei.
Kérem előterjesztésem megvitatását és az alábbi határozati javaslat elfogadását.

Martfű Város Önkormányzatának Képviselő-testülete megtárgyalta a hulladékgazdálkodási közszolgáltatási szerződés elfogadására vonatkozó előterjesztést, mely alapján a határozat mellékletét képező hulladékgazdálkodási közszolgáltatási szerződést az NHSZ Szolnok Közszolgáltató Nonprofit Kft-vel (5000 Szolnok, József Attila u. 85.) megköti.
A Képviselő-testület felhatalmazza a polgármestert a hulladékgazdálkodási közszolgáltatási szerződés aláírására.

Erről értesülnek: 
1. Jász-Nagykun-Szolnok Megyei Kormányhivatal Szolnok
2. Valamennyi képviselő helyben
3. NHSZ Szolnok Közszolgáltató Nonprofit Kft (5000 Szolnok, József Attila u. 85.)
4. Polgármesteri Hivatal Műszaki iroda helyben
5. Polgármesteri Hivatal Pénzügyi és adóügyi iroda helyben
6. Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit Kft.


Martfű, 2017. január 18.
                                                                                                   Dr. Papp Antal
                                                                                                      polgármester

